‘Nuwe OB dans na Zuma se pype’Adv. Busisiwe Mkhwebane Dit volg ná berigte dat adv. Busisiwe Mkhwebane strafregtelike klagte teen Madonsela ingedien het oor die uitlek van Madonsela se onderhoud met Zuma aan ’n televisienuuskanaal. Zuma het vroeër ŉ klag by die OB ingedien nadat die onderhoud uitgelek het. Glynnis Breytenbach, woordvoerder van die DA, het gesê hoewel Zuma ŉ reg het om ŉ klag by die OB in te dien, is dit tekenend dat Mkhwebane besluit het om dadelik strafregtelike klagte in te dien sonder enige verdere ondersoek. “Zuma kon self ŉ strafregtelike klag teen Madonsela ingedien het en moenie op Mkhwebane staatmaak om dit te doen nie.” Volgens Breytenbach lyk dit nou of Mkhwebane ’n ingesteldheid het om Zuma te beskerm en in sy belang op te tree en nie in die belang van die mense van Suid-Afrika nie. Die onthulling oor Mkhwebane se klag volg nadat Zuma die naweek aangekondig het dat hy die aanbevelings van Madonsela se verslag oor staatskaping deur ’n hof wil laat hersien. Madonsela het in die verslag van 355 bladsye bevind dat Zuma by verskeie geleenthede moontlik die wet oortree het deur te versuim om te reageer op aanduidings dat daar onbehoorlike optrede was wat betref die Gupta-familie en staatsbeheerde instansies. Sy het beveel dat hy ŉ kommissie van ondersoek binne 30 dae moet aanstel om bewerings van korrupsie in hierdie verband te ondersoek. Zuma het egter vroeër gesê Madonsela kan nie vir hom opdrag gee om ŉ kommissie van ondersoek aan te stel nie aangesien dit volgens wet die president se prerogatief is.